লাইনে ঢুকছে জল! ফের ব্লু লাইনে মেট্রো বিভ্রাট, ঘণ্টাখানেক পর শুরু পরিষেবা

কলকাতা: ফের পাতালে বিভ্রাট। লাইনে ঢুকছে জল! যার জেরে ফের ব্লু লাইনে মেট্রো (Kolkata Metro Blue Line) বিভ্রাট। জানা গিয়েছে, ময়দান স্টেশনে এই সমস্যার কারণে ব্যাহত মেট্রো পরিষেবা (Kolkata Metro Service Disrupted)। মহানায়ক উত্তম কুমার থেকে শহিদ ক্ষুদিরাম ও সেন্ট্রাল থেকে দক্ষিণেশ্বর পর্যন্ত আংশিক পরিষেবা পাওয়া যাচ্ছিল। নিত্যদিন ব্লু লাইনে মেট্রো পরিষেবা ব্যাহত হওয়ায় ক্ষোভে ফুঁসছে আমজনতা। মঙ্গলবারই এসআইআর-এর প্রতিবাদে রাস্তায় নেমেছেন মুখ্যমন্ত্রী মমতা বন্দ্যোপাধ্যায়। রেড রোডে অম্বেডকর মূর্তির পাদদেশ থেকে জোড়াসাঁকো ঠাকুরবাড়ি পর্যন্ত মিছিল। যার জেরে বেলা থেকেই কার্যত স্তব্ধ হয়ে যায় সেন্ট্রাল অ্যাভিনিউ। বিপাকে পড়েছেন নিত্যযাত্রীরা। সেই আবহে মেট্রোও (Kolkata Metro) বন্ধ হয়ে যাওয়ায় ভোগান্তি বেড়েছে তাঁদের।

মঙ্গলবার দুপুরে কলকাতা মেট্রোর ব্লু লাইনে ঘণ্টা খানেক থমকে রইল পরিষেবা। দুপুর আড়াইটের পর সেন্ট্রাল স্টেশনের পর থেকে ডাউন লাইনে কোনও পরিষেবা মিলছিল না। মঙ্গলবার দুপুর ৩টে নাগাদ চাঁদনি চক স্টেশনে গিয়ে দেখা যায়, প্রবেশের পথ বন্ধ করে দেওয়া হয়েছে। কর্মীরা জানান, চাঁদনি থেকে আপ কিংবা ডাউন— কোনও লাইনেই পরিষেবা মিলছে না। মেট্রোর তরফে জানানো হয়েছে, ময়দান স্টেশনে সমস্যা হয়েছে। তার জেরেই এই সমস্যা। তবে সেন্ট্রাল থেকে দক্ষিণেশ্বর ও মহানায়ক উত্তম কুমার থেকে শহিদ ক্ষুদিরাম পর্যন্ত কোনও অসুবিধা নেই। রেল সূত্রে খবর, চাঁদনি চক ও সেন্ট্রাল স্টেশনের মাঝে লাইনের উপর জল জমে গিয়েছে। যার ফলে ময়দান থেকে কবি সুভাষ এবং গিরিশ পার্ক থেকে দক্ষিণেশ্বর পর্যন্ত চলছে মেট্রো। মাঝের অংশ আপাতত বন্ধ মেট্রো পরিষেবা। পরে ৪টে নাগাদ পরিষেবা স্বাভাবিক হয়।

আরও পড়ুন: দালালি করার লিমিট আছে, কুসি বাবু… কাকে তোপ মমতার?

এর আগে গত শনিবার বিকেলে যতীন দাস পার্ক এবং নেতাজি ভবন স্টেশনের মাঝে নিকাশি নালায় আচমকা জল ভর্তি হয়ে যায়। জানা গিয়েছে, ওইদিন যতীন দাস পার্ক এবং কালীঘাট স্টেশনের মাঝে নিকাশি নালা ভরে যায়। জলের পাইপ ফেটে নিকাশি নালা প্লাবিত হওয়ার সম্ভাবনা তৈরি হয়। তাই মেট্রোর থার্ড রেলে বিদ্যুৎ সংযোগ বিচ্ছিন্ন করে দেওয়া হয়। মেরামতির পর শুরু হয় পরিষেবা।

অন্য খবর দেখুন